|  |
| --- |
| **ԱՐԹԻԿ ՀԱՄԱՅՆՔԻ ՂԵԿԱՎԱՐ ԱՆԱՆ ՈՍԿԱՆՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ՄԱՅՐՈՒԹՅԱՆ ԵՎ ԳԵՂԵՑԿՈՒԹՅԱՆ ՏՈՆԻ ԱՌԹԻՎ** |
| Սիրելի՛ մայրեր, կանայք, քույրեր և աղջիկներ.  Շնորհավորում եմ ձեզ ապրիլի 7-ի` Մայրության և գեղեցկության տոնի առթիվ։ Մեր երկրում ձևավորված ավանդույթի համաձայն` գարնանը նշվում է կանանց միամսյակը, սակայն ապրիլի 7-ի խորհուրդն առանձնահատուկ է. այսօր մեծարանքի ենք արժանացնում մայրությունն ու մայրության բերկրանքը` որպես կյանքի ու երջանկության անսպառ աղբյուր: Մեր ազգային նկարագրի անկյունաքարերից մեկը եղել է, կա և լինելու է հայ ընտանիքում մոր հանդեպ տածած սերն ու նվիրվածությունը: Հայ կինն իր առաքինությամբ, իմաստությամբ մշտապես անգնահատելի դեր է ունեցել ընտանիքում և հասարակության մեջ` պահպանելով դարերով ձևավորված ավանդույթները և ազգային արժեքները։ Միայն ամուր ընտանիքը, սերն ու հավատն են կերտում մեր երկրի, համայնքի ապագան, իսկ սերունդներին հայեցի դաստիարակում։ Այսօր առանձնակի հարգանքով և ակնածանքով ենք հիշում մեր զինվորների մայրերին, ովքեր ծնել և դաստիարակել են հայրենիքի պաշտպաններ, երախտիքի խոսքեր ենք ուղղում Արթիկ համայնքի շենացման և զարգացման գործում ներդրում և ավանդ ունեցող բոլոր կանանց, իսկ Արցախից բռնի տեղահանված մեր մայրերին և քույրերին վստահեցնում, որ մեր կողմից արվել և արվելու է հնարավոր ամեն բան` Արթիկ համայնքում ձեզ հարազատ օջախի ջերմություն և բերկրանք պարգևելու համար։ Սիրելի՛ մայրեր, կանայք, քույրեր, աղջիկներ, կրկին շնորհավորելով Մայրության և գեղեցկության տոնի առթիվ, մաղթում եմ ձեզ ընտանեկան ջերմություն, երջանկություն, խաղաղ երկինք։ Միշտ եղե՛ք սիրված ու գնահատված: |